Suja, Miroslav, poslanec NR SR (2020-11-12):
Ja môžem hovoriť, k čomu chcem teraz. No, že aby to bolo, hej? Že ja som stále na to prichystaný, pán podpredseda. Alebo sa môžte ospravedlniť, že ste klamal, a beriem to späť. A že ste ma neprávom označil za klamára. To by bolo inak z vašej strany férové. Aby som zašiel k veci. Metódou Matovičovou je zastrašovanie, vydieranie, hrubé urážanie, nadávanie, dehonestovanie odborníkov, vedcov a všetkých ľudí, ktorí majú iní názor, ako má on. Je to smutné, keď toto poslanci Národnej rady, a to sa týka vás, koaliční poslanci, kolegovia. Ja neviem, že sa vy za to nehanbíte, keď uznávaných vedcov váš premiér častuje kadejakými nadávkami a prívlastkami. Vaše vyjadrenia, že máme si domýšľať, čo je v zákone, ale jednoduchí ľudia, občania si ako majú domýšľať, čo je v zákone? V zákone má byť jasne definované, pomenované, aby bolo jasný, žiadne domýšľanie. A tento zákon nie. Vy chcete teraz spätne legalizovať prešľapy Matoviča. To znamená, že ste takí istí zodpovední ako on a bez chrbtovej kosti, len povinne dvíhate ruky, na pár výnimiek, ktorým sa týmto ospravedlňujem. Opozícia tu dala dva návrhy, procedurálne návrhy dneska, ktoré boli pre ľudí. Rád by som sa vyjadril k jednému z nich, lebo súvisí s týmto, ktoré tu dneska, alebo s tým, čo sa tu dneska prejednáva. Bolo navrhnuté, aby kostoly, fitká a reštaurácie boli zrovnoprávnené s obchodnými centrami, nadnárodnými reťazcami, ktoré tieto obchodné reťazce vlastnia. A je smutné, že takí kresťania ako pán poslanec Vašečka dvíha ruku tak, aby ste hlasovali proti. Proti kostolom, proti viere. O čo sú tí ľudia v tých kostoloch horší oproti tých v nákupných centrách? To je vaše presvedčenie toho kresťanského krídla aj v OĽANO? Za toto vy hlasujete? Podpredseda vlády a predseda SaS všade sa snaží prezentovať, ako zastáva podnikateľov, živnostníkov a ľudí. Na začiatku, že nemá dáta, a keď hlas, keď chceme, aby tie dáta sme dostali, tak poslanci SaS sa buď zdržia, alebo nezahlasujú za to. Aké je to farizejstvo z vašej strany? Keď teraz hovorí, že fitká sú neprávom zatvorené, reštaurácie neprávom zatvorené, kostoly neprávom zatvorené, tak ako ste hlasovali vy, poslanci SaS, pri procedurálnom návrhu? Alibisticky ste si vytiahli karty alebo ste hlasovali proti. To znamená, že vy to len hráte na ľudí. Váš predseda to hrá na ľudí a v tej Národnej rade robíte úplne niečo ináč. Keď sa tu schvaľoval zákon, s ktorým ste nesúhlasili akože, kde nemajú nárok podnikatelia na odškodné a nijaké náhrady, všetci trinásti ste zahlasovali za ten zákon. Ja neviem, farizejstvo z vašej strany, klubu SaS, to je vrchol. Neprekvapujú ma kiskovci, neprekvapuje ma ani predseda Národnej rady a jeho klub, tak tí sa už definovali jasne. Ale vy tu ľuďom metiete mozgy. Medové motúzy im ťaháte, ako bojujete za nich, a vaše hlasovanie v Národnej rade je úplne iné. Minister zdravotníctva sa nám tu snažil nahovoriť, že v Anglicku sa ide testovať týmto istým spôsobom, antigénové testy. A pozabudol spomenúť to, čo povedal kolega Kočiš, že oni len skúšajú z troch typov testov, ktorý bude pre nich najvýhodnejší. To bolo jasné, len skúšajú a podľa toho sa rozhodnú. Podľa toho sa rozhodnú. To znamená, nie že teraz hurá, my ideme všetko antigénovými testami riešiť. V Anglicku tak to nie je. Oni skúšajú tri typy testov a ktorý im vyjde najlepšie, tým budú testovať, tak sa jasne vyjadrili. Ale, samozrejme, na dobrovoľnej fáze. Nie na fáze Matovičovej dobrovoľnosti. Nepôjdete do školy s deťmi, nepôjdete do obchodu, nepôjdete nikde. Nepôjdete do zamestnania, nemôžete nič, ale máte to dobrovoľné. Máte to dobrovoľné! Vám ľudia v okolí nevravia, že im to vadí? Nevadia vám? A vy aj tak zdvihnete ruku a hotovo. To, čo sa tu deje v tejto Národnej rade, miesto konštruktívnej debaty len vykrikovanie, osočovanie, hádanie sa a vracanie do minulosti. Vôbec neriešite súčasnú situáciu. Ľudia sú z nás už znechutení, z tohto nášho postupu. Ak mám svoj názor, tak sa ho nehanbím povedať. Každý v klube môže mať iný názor, ale vy nie. Vy nie. Zdvihnete ruku, je to jedno. Zabijem koňa, idem peši. Z môjho to nejde, ide to z tých ľudí. Dneska mi prišiel e-mail, kde hovoril pán o úrokoch, že aké úroky sme my tu spomínali, keď v strede nejakého pásma je úrok, že pár euro mesačne, čo potom sa chytil aj predseda Národnej rady a tiež povedal, že, áno, je to pár euro mesačne. Tak on mi poslal tých pár euro mesačne, lebo úroky, páni, a úvery sú aj spotrebné, lízingy a podobne. A tie zabíjajú všetkých tých podnikateľov. Takže keď sme hlasovali, že máme zrušiť úroky bankám, tak sme zabili týchto ľudí, lebo ste zahlasovali, aby sa tie úroky nezrušili. A on mi poslal, že 1 670 euro má za tri mesiace za technické zariadenie a nemôže ho používať, lebo vláda mu to nedovolí. Má takú prevádzku, že musí byť zavretý. Tak kdesi je tých pár euro? Za tri mesiace 1 670. A až potom môže požiadať o odklad splátok, ale prvú musí dať 2-tisíc euro. Povedal, že nemá a že zatvára, že ho to mrzí. Takže aj také sú úvery, nielen o ktorých sme tu hovorili. My sme zabili stredných a malých podnikateľov. A robíme to stále. Tak skúsme zdravým sedliackym rozumom, nie stranícka poslušnosť, nie nejaká koaličná zmluva, lebo tú porušujete, kedy, ako vám to vyhovuje. A vyzval by som pána ministra, aby sa nesnažil nám nahovoriť, že jedine antigénové testy, to je tá topka a že bez toho sa nedáme a že to je tá atómová zbraň. Lebo naposledy, keď ste hovorili, že najlepšia zbraň proti korone je odpočúvanie telefónov a doteraz ste ho ani raz nepoužili, a teraz nám poviete toto, atómová bomba, keď všetci pôjdete, donútite všetkých ľudí, že tam všetci pôjdu sa testovať, a potom im poviete, že aj tak bude zákaz vychádzania, že si robíte z ľudí dobrý deň. Pán minister, ste kresťan, povedzte na rovinu, pôjdete sa testovať, aj tak nebudete chodiť, povedzte to tak, ako to je. Váš premiér klame, že potom vám uvoľníme, lebo klame každý deň. Ako mu môžeme veriť, keď klame každý deň? Tak aspoň vy povedzte, nie, bohužiaľ, aj keď sa budete testovať, aj keď budete testovať v prevádzkach, aj keď sa spojí 20-tisíc reštaurácií, čo je nereálne, alebo 2-tisíc fitnescentier, každý je samostatný subjekt, aj tak vám tých ľudí tam nepustíme. Povedzte to na rovinu. Nie, je niečo na pandemickej komisii, alebo ako to vy nazývate, a niečo potom na tlačovej besede. Povedzte na rovinu ľuďom pravdu a vezmú to oveľa lepšie, ako keď každú hodinu meníte podmienky. Tí podnikatelia už nevedia, čo majú. Včera ma oslovili z jedného kaderníctva a tí povedali: „My sme prvé dva dni nevedeli, keď to, keď tá vyhláška vyšla, čo môžme robiť, či môže byť otvorené, či môžu ľudia chodiť. Až po dvoch dňoch sme na to prišli, že môžme byť otvorení, ale nikto k nám nemôže prísť.“ Povedzme ľuďom na rovinu: „Áno, zaplatíte si to všetko, vláda nebude platiť nič, takto a takto to bude.“ Ale neklamte ich každý deň a nemeňte podmienky každú hodinu. Ďakujem.